- 1 Korint
- <
- 10
- >

10
Isuraeru Igiyawa Kuinui Mumawa Me Dirumivi
1 ✡Eks 13:21-22; 14:22-29 Tatangwanen, ne imunap anoeni aib teeniwa ye yaug anoya. Nu mamanaiwa undag irikup ankwatave amiya sira mu undag poemam danave togomag amiya. 2 Mu undag irikup ge poeman danave babataito ag Mosisi gumbe amiya. 3 ✡Eks 16:35 Mu undag guwawa nakwaeba gina desiroma naya. 4 ✡Eks 17:6; Nam 20:11 Mu undag guwawa yoiba desiroma naya. Guwawa buinunu mu gaibu onne mu me gumbe yoi naya. Guwawa buinunu me Keriso. 5 ✡Nam 14:29-30 Megara, God mu obiren gumbo degadega den ane, meoya at inguiwa arawa danave mu wakukamunne.
6 ✡Nam 11:4,34; 1Ko 10:11 Dividivi mame matadnewa didnuntan oya. Mu kukaeba anoeme mina nu kukaeba den anota. 7 ✡Eks 32:6 Mu upeba aya mina ye god ugaugaeba den waiyaya. Me tene, Iyayapan yan wakek nakwai yoi naya sira wan yoik tare wariya. 8 ✡Nam 25:1-9 Mu upeba uinantaraki aya mina nu uinantaraki den ata. Uinantaraki oya kum desirom danave iyayapan 23,000 mu boriruwaya. 9 ✡Nam 21:5-6 Mu upeba Ayapan gumbe ageyau aya mina nu Ayapan gumbe ageyau den ata. Mokare aramne mu boriruwaya. 10 ✡Nam 16:41-49 Mu upeba gunat aya mina ye gunat den aya. Guriviwa abnawa mu wakukamunne.
11 Dividivi mame munan matadnewa didnuntan oya. Sira me tenewa nu toyau nuntan oya. Oieba nu gunup uwaivi. 12 Meoya da bira anoivi ne kikikit yokeeniwa, me yaukapa den aikpe. 13 Ye amaorot wait auyana. Iyayapan undag amaorot wait yaug anoya yekut onan. God me natawa di, meoya amaorot ye oma den ane iyai di wakeyawa me den yempe. Amaorot gaibu me amaorot gumbe ebu toyau yempe dauwag aisiya, meoya ye oma ape iyai di wakeya.
God Ugaugaeba Buyunaeba Ge Ayapan Augoi Nakwaeba
14 Meoya, iyayapan neuma. Ye god ugaugaeba den wayaigimiya. 15 Ne ano igiyawa gumbo gae veni mina yenan gae veni. Ne gae veniwa ye yembovit kep teg yauya. 16 ✡Mat 26:26-28 Gaun ap meuma nu waribiete, me gumbe nu nata Keriso diyawa nu undag auete, go onan? Bredi warensiete, me nu nata Keriso kwapiwa meuma nu undag auete, go onan? 17 ✡Rom 12:5 Kuiyawa bredi desirom. Nu obiren, go nu kwapunwa desirom. Nu undag bredi desirom nata.
18 ✡Rvt 7:6 Kwapuwa gumbe Isuraeru igiyawa ye anoya. Mu puyo nakwaeba neme igiyawa sira mu kem iyakaisi egave puyo nakwaeba kep eme go onan? 19 ✡1Ko 8:4 Ne dimbae veni? Ugauga goddeba gumbe puyo nakwaeba teyawa me natawa dimbae da wakene veni? Sira uauga goddeba me natawa dimbae da wakene veni? 20 ✡Deu 32:17; Rev 9:20 Natawa da onan ne veni. Ne veni god ugaugaeba gumbe anotumat igiyawa mu airapu kukaeba gumbe teeme, God gumbe onan. Ne topaieni ye airapu kukaeba gumbe toboraya. 21 ✡2Ko 6:15-16 Ye oma den ane Ayapan ap meuma gumbe nayana sira airapu kukaeba ap mumawa gumbe naya. Ye oma den ane Ayapan teboro meuma gumbe nayana sira Seitan teboro meuma gumbe naya. 22 ✡Deu 32:21 Ye anoene Ayapan nu gunat numpe? Nu yutunwa onan, megara Ayapan yusiwa koka.
Anotumat Aiviwa Ui Onan Waketanwa
23 ✡1Ko 6:12 Ne oma ane dividivi undag atna, go ne den veni dividivi undag ne gunap oraimina. Upeba oraimina upeba oraimina onan. Ne oma ane dividivi undag atna, go ne den veni dividivi undag dananwa sig dotpe. Upeba sig dotpe upeba den sig dotpe. 24 ✡Rom 15:1-2 Bira da menan oraiwa meuma oya den kinuni ape. Iyayapan upeba munan oraiwa mumawa oya kinuni ape.
25 Gwiruwareme arawa apa mae gina ubeube gwiruwareme. Ye danewa oraiwa oya den anoya. Ye anoenewa gwiruwad naya. 26 ✡Sam 24:1 Kuiyawa piyu mame Ayapan meuma, sira dividivi undag me danave noidauwanewa me meumawa.
27 Anotumat den eme igiyawa da desirom me ye eb te yempe. Ye aisietan anoenewa ye aisiya. Ye danewa oraiwa oya den anoya, dividivi undag ye namuyap tepewa ye naya. 28 ✡1Ko 8:7 Megara da bira ye guniyap wape, Mame god ugaugaeba gumbe teemewa. Ye apan diruinewa oya ge danawa oraiwa meuma oya den naya. 29 Ne dananwa oraiwa oya den veni. Apan da danawa oraiwa oya veni. Dimbae oya oma ane apan da danawa oraiwa meuma me ne ui onan waketanwa kep teg nekpe? 30 ✡1Ti 4:4 Ne God gumbe gaun wan nakwai neni. Dimbae oya ne gaun veniwa oya ye gunat ne gunap ene?
31 ✡1Ko 3:17 Meoya ye nakwai nayawa go, yoi nayawa go, dividivi undag ye ayawa, ye God eyawa meuma oya undag aya. 32 ✡Rom 14:13 Ye Ju igiyawa gumbo, Griisu igiyawa gumbo, God siosi meuma gumbe, namuwo den tobot muniya. 33 ✡1Ko 9:20-22 Ne ebu undag danave iyayapan undag degadega muneni. Ne oraiwa neuma oya den kinuni eni. Ne iyayapan obiren oraiwa muma oya kinuni eni. Kuiyawa ne imunap mu waitawaita aupe.

- 1 Korint
- <
- 10
- >

✡10:1: Eks 13:21-22; 14:22-29

✡10:3: Eks 16:35

✡10:4: Eks 17:6; Nam 20:11

✡10:5: Nam 14:29-30

✡10:6: Nam 11:4,34; 1Ko 10:11

✡10:7: Eks 32:6

✡10:8: Nam 25:1-9

✡10:9: Nam 21:5-6

✡10:10: Nam 16:41-49

✡10:16: Mat 26:26-28

✡10:17: Rom 12:5

✡10:18: Rvt 7:6

✡10:19: 1Ko 8:4

✡10:20: Deu 32:17; Rev 9:20

✡10:21: 2Ko 6:15-16

✡10:22: Deu 32:21

✡10:23: 1Ko 6:12

✡10:24: Rom 15:1-2

✡10:26: Sam 24:1

✡10:28: 1Ko 8:7

✡10:30: 1Ti 4:4

✡10:31: 1Ko 3:17

✡10:32: Rom 14:13

✡10:33: 1Ko 9:20-22

© 2011 Wycliffe Bible Translators, Inc.